Estofilia

Estofilia (daripada bahasa Inggeris: Estophilia, daripada bahasa Yunani: φίλος, filos - "kasih, cinta") merujuk kepada idea dan kegiatan individu yang bukan berketurunan Estonia tetapi bersimpati atau mempunyai minat terhadap bahasa Estonia, kesusasteraan Estonia, budaya Estonia, sejarah Estonia dan Estonia secara umum. Individu seperti ini dikenali sebagai Estofil (pencinta atau pengagum Estonia).

Istilah ini khususnya merujuk kepada gerakan Estofilia pada akhir abad ke-18 hingga awal abad ke-19, apabila sarjana-sarjana Jerman Baltik tempatan mula mendokumentasikan dan mempromosikan bahasa serta budaya Estonia. Gerakan ini memainkan peranan penting dalam mencetuskan Zaman Kebangkitan Estonia pada tahun 1850-an, yang akhirnya membawa kepada Pengisytiharan Kemerdekaan Estonia serta penubuhan Republik Estonia sebagai sebuah negara demokratik yang merdeka pada tahun 1918.

 Latar belakang 
Sejak Perang Salib Utara pada abad ke-13, penggunaan bahasa Estonia semakin terpinggir dalam masyarakat tempatan apabila bahasa Jerman Pertengahan dan kemudian bahasa Jerman Tinggi menjadi bahasa dominan di bandar-bandar, dalam perdagangan terancang (Liga Hansa), serta dalam kalangan pemilik tanah luar bandar yang kaya.

Bahasa Estonia peribumi sebahagian besarnya terhad kepada kehidupan harian golongan bandar bukan bangsawan dan para petani di kawasan luar bandar. Orang Estonia tempatan yang menjadi warganegara bandar atau tuan tanah cenderung untuk melalui proses "Jermanisasi" bahasa secara sukarela. Namun begitu, proses ini tidak memusnahkan perkembangan budaya Estonia. Tambahan pula, pada abad ke-18, ramai golongan berpendidikan dan kaya yang berbahasa Jerman di kawasan tersebut mula menunjukkan minat dan mempelajari bahasa serta budaya Estonia, sekali gus menyumbang kepada pemahaman yang lebih sistematik terhadapnya.

Zaman Pencerahan membawa bersama peningkatan toleransi dan penyebaran keinginan untuk mendidik golongan yang belum berpendidikan.Estonica: 1710–1850. The Baltic Landesstaat. Enlightenment and enlightened absolutism  Sebagai contoh, penerbitan berkala pertama dalam bahasa Estonia, Lühhike öppetus (bahasa Estonia bagi "Pengajaran Ringkas") yang diterbitkan pada tahun 1766–1767, memfokuskan kepada teknik-teknik perubatan.Greif publishing house: Greif and its genealogy 

 Sejarah 
Golongan imigran Jerman berpendidikan dan orang Jerman Baltik tempatan di Estonia, yang menuntut di universiti-universiti Jerman, memperkenalkan idea-idea Zaman Pencerahan yang menekankan kebebasan berfikir, persaudaraan dan kesamarataan. Revolusi Peracis pula menjadi dorongan kuat kepada golongan atasan tempatan yang terdedah dengan perkembangan Zaman Pencerahan untuk menghasilkan karya sastera bagi golongan petani.

Penghapusan sistem perhambaan tani (serfdom) pada tahun 1816 di wilayah selatan Estonia (Kegabenoran Livonia) dan pada tahun 1819 di wilayah utara Estonia (Kegabenoran Estonia) oleh Maharaja Alexander I dari Rusia mencetuskan perdebatan tentang masa depan masyarakat luar bandar. Walaupun ramai orang Jerman Baltik berpendapat bahawa masa depan orang Estonia adalah melalui penyatuan dengan masyarakat Jerman Baltik, golongan terpelajar Estofil pula mengagumi budaya kuno Estonia serta zaman kebebasan mereka sebelum penaklukan oleh Denmark dan Jerman pada abad ke-13.Estonia:Identity and Independence By Jean-Jacques p.84 

Zaman Pencerahan Estofil menjadi jambatan peralihan daripada sastera keagamaan dalam bahasa Estonia kepada penerbitan akhbar dalam bahasa Estonia untuk bacaan umum.

Idea-idea Johann Gottfried Herder sangat mempengaruhi golongan intelektual Jerman Baltik untuk menghargai nilai budaya asli Estonia.Estonica: 1710–1850. The Baltic Landesstaat: Emergence of national consciousness and Estophilia  Terinspirasi oleh himpunan lagu rakyat Eropah dan Estonia yang dikumpulkannya, mereka melihat cerita rakyat sebagai luahan semula jadi kebenaran dan spontaniti. Hasilnya, beberapa persatuan ilmiah ditubuhkan, buku teks sekolah diterbitkan, serta karya sastera bermutu dihasilkan, termasuk pembinaan epik kebangsaan Kalevipoeg berdasarkan sumber cerita rakyat.Arvo Pärt, Paul Hillier, Oxford University Press, 1997, 

Antara tokoh Estofil yang terkenal ialah Otto Wilhelm Masing dan Garlieb Merkel. Masing merupakan antara penyokong utama pendidikan rakyat dan menerbitkan akhbar mingguan bahasa Estonia berjudul Marahwa Näddala-Leht (Akhbar Mingguan Rakyat Desa) pada tahun 1821–1825.

Pada tahun 1838, Õpetatud Eesti Selts (Persatuan Ilmiah Estonia) ditubuhkan di Tartu. Antara ahlinya ialah Friedrich Robert Faehlmann dan Friedrich Reinhold Kreutzwald, pengarang epik kebangsaan Kalevipoeg, yang turut mendapat ilham daripada epik Finland Kalevala.

Perkembangan pengumpulan cerita rakyat
Cerita rakyat yang mudah dikenal pasti dan dikumpulkan telah mendorong ramai Estofil merakam pelbagai kisah dan lagu rakyat. Usaha ini bukan sahaja membantu membangunkan tradisi sastera Estonia, malah pertambahan teks bertulis dalam bahasa Estonia menuntut penyelarasan sistem ejaan. Hal ini membawa kepada kajian lebih mendalam tentang tatabahasa dan fonetik bahasa Estonia.

Analisis linguistik
Tatabahasa bahasa Estonia pertama kali dicetak dalam bahasa Jerman pada tahun 1637.Dictionary of Languages By Andrew Dalby; p. 182  Pada tahun 1813, Johann Heinrich Rosenplänter menerbitkan jurnal akademik pertama berkaitan bahasa Estonia bertajuk Beiträge zur genauern Kenntniß der ehstnischen Sprache, yang bertujuan memajukan bahasa Estonia bertulis.

Kemudian pada tahun 1843, paderi Eduard Ahrens menyusun tatabahasa bahasa Estonia menggunakan sistem ejaan yang berasaskan model Finland dan penggunaan popular, menggantikan model Jerman-Latin yang digunakan sebelum itu.

 Estofil moden 
Walaupun kepentingan golongan Estofil telah berkurangan sepanjang abad-abad yang lalu, masih terdapat beberapa individu seperti Astrīde Ivaska, Seppo Kuusisto dan Kazuto Matsumura yang masih dianggap sebagai Estofil.

Sejak Perang Dunia Kedua, ramai Estofil di seluruh dunia menjalin hubungan rapat dengan komuniti pelarian Estonia di luar negara. Salah satu organisasi Estofil yang paling aktif ialah Persatuan Tuglas (bahasa Finland: Tuglas-seura) di Finland, yang dinamakan sempena penulis Estonia Friedebert Tuglas.

 Biasiswa 
Bagi mempromosikan pengajian bahasa dan budaya Estonia, Institut Estonia menawarkan biasiswa tahunan.

Tujuan biasiswa ini adalah untuk membiayai penyelidikan dan pengajian yang dijalankan di Estonia oleh pelajar peringkat lanjutan yang berminat dalam bahasa dan budaya Estonia. Biasiswa tersebut dibiayai oleh Kementerian Pendidikan dan Kajian Estonia.

 Lihat juga 
 Anglofilia
 Fennofilia
 Francofilia
 Russofilia

 Catatan 

 Bacaan tambahan 
 Johann Gottfried Herder (University of California): 'Georg Julius von Schultz (Dr. Bertram), 1808–1875.  Possibilities and Limitations of Estophilia among the Baltic Germans in the 19th century'.  Printed in Zeitschrift für Ostforschung. (Google Books preview)
 Ea Jansen (Estonian Institute): How Estonian literary culture was born


Category:Pendidikan di Estonia
Kategori:Kebudayaan Estonia
Category:Nasionalisme Estonia